….. (sz.) napirend

**előterjesztés**

**Budapest Főváros II. Kerületi Önkormányzat**

**Településüzemeltetési, Környezetvédelmi és Közbiztonsági Bizottság**

**2022. június 29- i ülésére**

**Tárgy:**  Húzd el a csikket!” – környezetvédelmi és köztisztasági cselekvési terv az eldobott csikkek visszaszorítása érdekében

**Készítette:** …………………………..

**dr. Silye Tamás**

jegyzői igazgató s.k.

**Egyeztetve**: …………………………

**dr. Szalai Tibor**

jegyző s.k.

A napirend tárgyalása zárt ülést nem igényel.

**Tisztelt Településüzemeltetési, Környezetvédelmi és Közbiztonsági Bizottság!**

**Városrészünk szempontjából az egyik legmeghatározóbb feladat, hogy hogyan tudjuk közterületeink köztisztaságát tovább javítani az önkormányzat, a lakosság és akár piaci szereplők bevonásával közösen.**

Önkormányzatunk számos, a köztisztaság javulását célzó intézkedést tett akár a kutyaürülék fel nem szedése kapcsán indított figyelemfelhívó kampánnyal, a Tiszta Buda akciókkal, a vízivárosi takarításokkal, illetve a Széll Kálmán tér és a Lövőház utcai vendéglátóhelyek üzemeltetőivel kötött együttműködési megállapodásokkal.

A dohányzás visszaszorítása nemcsak közegészségügyi szempontból alapvető fontosságú, hanem a csikkek eldobálása, szétdobálása környezetvédelmi és köztisztasági károkat okoz kerületünknek.

A csikkek eldobálásának elkerülése érdekében önkormányzatunk eddig is számos intézkedést tett többek között csikkgyűjtők felszerelésével, rácsos, cigarettacsikkek felhalmozódását lehetővé tevő burkolatok kicserélésével például a Lövőház utcában.

Tapasztalataink szerint a lakosok egy része - akárcsak a kutyaürülék fel nem szedése esetében - nincs tisztában azzal, hogy a csikkek eldobásával nem pusztán a környezetvédelmi és köztisztasági kárt okoznak, hanem szabálysértést is elkövetnek.

Szintén tapasztalataink támasztják alá, hogy az eldobott csikkek mennyisége különösen a nemzeti dohányboltok, valamint vendéglátóhelyek környezetében különösen feltűnő.

Ezért az önkormányzatnak nem elég pusztán tájékoztatni a köztisztasági szabálysértésről a lakosságot, további csikkgyűjtőket és figyelemfelhívó jelzéseket kihelyezni, hanem azonnali együttműködésre kell hívni a nemzeti dohányboltokat, a kerületi vendéglátóhelyeket, és amennyiben közös ügyünk, a köztisztaság javításában nem működnek együtt, meg kell állapítani, hogy milyen szankciókkal tudjuk őket erre rábírni.

A 2000. évi adatok szerint a világon mintegy 1,22 milliárd ember dohányzott. 2010-ben kb. 1,45 milliárd dohányos volt, és - noha a növekedés üteme lassult - 2025-re pedig 1,5–1,9 milliárdra emelkedik a dohányzó emberek száma.

A dohányzás aránya általában magasabb a férfiak, mint a nők körében, azonban a nemek közötti különbség fiatalabb korban kisebb. A fejlett országokban a férfiaknál a dohányzás aránya tetőzött, és elkezdett hanyatlani, azonban a nők esetében továbbra is növekszik.

A dohányzás aránya a fejlett országokban stagnál vagy csökken, azonban az ezredfordulótól látható adatok alapján a fejlődő országokban a dohányzás aránya évente 3,4%-kal növekszik. És nem tudjuk, hogy miként fog alakulni a pandémiás időszak elmúltával.

Magyarország 2014-ben az egy főre jutó elszívott cigaretták száma alapján felállított ország-rangsorban a cseppet sem előkelő 19. helyet foglalta el 1774,6 darab/fő 15 éves kor felett/év értékkel. Ekkoriban a világátlag: 1083 darab/fő/év volt.

A 2016-os rangsorban már a 13. helyen álltunk (éppen megelőzve Kínát) 2060,3 darab/fő 15 éves kor felett/év átlaggal.

**A cigarettacsikk a leginkább elterjedt ember által előállított szennyező anyag**, írja a [Mother Nature Network](https://www.mnn.com/earth-matters/wilderness-resources/stories/cigarette-butts-are-biggest-source-ocean-garbage?fbclid=IwAR0D5MgIKY3uqfkJppXD2QZq3ooY4aL7PcAJ7j-Bd9ByDpSg653nO75_hSk#_blank).

*„A cigaretta füstszűrői olyan műanyagokat tartalmaznak, amelyek biológiailag nem bomlanak le, a csikkek pedig megtalálják az utat a vizeinkhez. Ha sikerül megszabadulnunk a cigarettától, azzal nemcsak a saját egészségünk, de egyidejűleg az óceánok és bolygónk egészségéért is teszünk.*

*Világszerte évente mintegy 5,5 billió cigarettát állítanak elő, és a Cigarette Butt Pollution Project szerint a cigarettacsikkek körülbelül 98% cellulóz-acetátból készült szűrőket tartalmaz. A cellulóz-acetát feldolgozásakor olyan műanyag keletkezik, amely nem bomlik le, ezért* [*egy cigarettacsikk sokáig szennyezi a környezetet*](https://sokszinuvidek.24.hu/eletmod/2019/05/12/astypalaia-kornyezetvedelem-hulladek/#_blank)*. A bomlási folyamatot megelőzően pedig* [*a filterek olyan szennyezőanyagokat bocsátanak ki magukból, amelyek a dohányfüsttel együtt kerültek beléjük*](https://sokszinuvidek.24.hu/mozaik/2019/07/03/madar-fioka-cigarettacsikk-etetes/#_blank)*: nikotint, arzént, ólmot.*

*A cigarettaszűrők tovább növelik a műanyag jelenlétét környezetünkben. Az elmúlt három évtizedben az Ocean Conservancy éves nemzetközi part menti tisztítási projektje során a cigarettacsikk volt a leggyakoribb szemétfajta. A 2018-as takarítási kampány során az önkéntesek körülbelül 2,4 milliónyit szedtek össze, összehasonlításképpen 643 000 műanyag szívószálat és kiskanalat találtak.*

*Az Anglia Ruskin Egyetem által Angliában folytatott kutatás megállapította, hogy a cigarettacsikkek akadályozzák a növények fejlődését is. Az Exotoxicology and Environmental Safety-ben közzétett tanulmány szerint 10 százalékkal csökken a növények kicsírázása, és a növekedés további folyamataira is károsan hat a füstszűrő.*

*A cigarettacsikkeket még mindig sokan eldobják, ahelyett, hogy a szeméttárolókba tennék, mert ezek olyan kicsik, hogy* [*egyesével nem tűnnek fel a járdaszélen vagy a tengerparton*](https://sokszinuvidek.24.hu/eletmod/2018/02/09/betiltottak-a-dohanyzast-az-orszagos-horgaszversenyeken/#_blank)*. Az NBC News az iparági fókuszcsoportokat idézte, amelyek szerint a dohányosok úgy gondolták, hogy a hamutartók túlságosan undorítóak. Az egyik csoportban azt is közölték, hogy a csikk eldobása egyszerűen a lázadó dohányzás rituáléjának a természetes velejárója.*

*Különböző csoportok dolgoznak azon, hogy megakadályozzák a cigarettacsikkek szétdobálását. A Cigarette Butt Pollution Project (Cigarettacsikk-szennyezés elleni program) listáján szerepelnek a csikkel való magatartásbeli elvárások leírásai, beleértve a dohánygyártó cégek felelősségét is az ügyben, továbbá kampányolnak az eldobható csikkek betiltása és a dohányzás lehetőség szerinti teljes beszüntetése mellett, hogy megakadályozzuk a környezet további károsítását”.* (a Sokszínű Vidék internetes portál 2019. 07. 26. írása alapján)

A cigarettacsikkek újrahasznosítására indított már programot más kerületi önkormányzat és a Terracycle Magyarország Kft. Ezt 2014. november 4-én a kerület polgármestere, alpolgármestere és a Terracycle vezérigazgatója sajtótájékoztatón jelentette be, ahol elmondták, tucatnyi étterem, szórakozóhely és szálloda csatlakozott az akcióhoz, ezeken a helyeken már novemberben külön csikkgyűjtőt helyeznek el, aminek a tartalmát a Terracycle elszállítja, és újrahasznosítja. A csikkek mérgező részét [elkülönítik](https://dex.hu/x.php?id=index_gazdasag_cikklink&url=https%3A%2F%2Findex.hu%2Fbelfold%2F2013%2F01%2F31%2Fnalunk_is_ujrahasznositanak_a_cigarettacsikkeket%2F#_blank), a műanyag szűrőket pedig sterilizálás után megolvasztják, és raklapot, vagy hamutartót készítenek az újrahasznosított műanyagból. 2015 januártól a tervek szerint a vendéglátóhelyekhez csatlakozik az V. kerületi önkormányzat is, és a közterületeken is speciális gyűjtődobozokat helyeznek el, ahonnan a csikkeket a Terracycle rendszeresen elszállítja majd – jelentette be az önkormányzat. 2015 januárjától elérhetővé tették a környezettudatos csikkgyűjtést a Belvárosban.

A Bisnode céginformációs adatbázisából derült ki, hogy az újrahasznosító cég magyarországi leányvállalata 2015 nyarán végelszámolást kért magára. A Terracycle Magyarország Kft. kevesebb mint egy évvel a sajtótájékoztató után megszűnt.

A <https://zero-hulladek.blogspot.com/2019/01/5-teny-cigicsikkekkel-kapcsolatban-amit.html> a következőket „üzeni” a cigarettacsikkről:

*„RONDA - Tudtad, hogy milyen mennyiségű cigicsikket pöckölnek el a dohányosok? - szerintem pusztán többnyire csak azért, mert menőnek tűnik. Úton-útfélen, bármerre is jársz, járj nyitott szemmel és lásd meg a cigicsikket. Észre fogod venni, hogy mindenhol ott van, úton, útszélen, padon, szemetes mellett, virágágyásokban, parkok füves területein, az erdőkben. Sokan állítják, hogy nagyobb mennyiségben hevernek szerteszét a világban, mint a műanyag szívószálak.*

*VESZÉLYES - Tudtad, hogy mennyi káros anyag van benne? Az egy dolog, hogy a cigaretta káros a dohányos szervezetére, de ez mindenkinek a saját problémája legyen. Azonban ha az a cigicsikk kikerül a környezetbe a szeméttároló helyett, akkor nagyon komoly további kockázatot jelent mindenkire nézve. Egy eldobott cigicsikk akár 4000 féle kémiai vegyületet is tartalmazhat, melynek nagy része veszélyes a környezetre és az élővilágra. Megtalálható a csikkben az arzén, formaldehid, ólom, hidrogén cianid, nitrogén oxid, karbon monoxid, ammónia és sokféle rákkeltő karcinogén. De hogy még ijesztőbb legyen a történet, radioaktív polóniumot is tartalmaz, ami nemcsak a dohányos emberre lehet káros, hanem a talajt is nagy mértékben szennyezi.*

*SÚLYOSAN SZENNYEZI A VIZET - A csikk a második leggyakrabban eldobott, egyszer használatos szemét, amiből akár egyetlen darab 500-1000 liter vizet tud beszennyezni. A cigicsikkből a vízbe kerülve nehézfémek is kioldódnak.*

*JOGSZABÁLY - Tudtad, hogy 2021-ben életbe léphet egy új EU-s rendelet is ezzel kapcsolatban? A tervezet szerint, a dohányipari cégeknek gondoskodniuk kell a cigarettacsikkek hatékony begyűjtéséről, megfelelő elszállításáról és kezeléséről. Természetesen mindezt saját költségükön.*

*ÚJRAHASZNOSÍTHATÓ - Jó hír hogy a cigarettacsikk minden része újrahasznosítható. A probléma, hogy jelenleg még világviszonylatban is nagyon kevés helyen van erre kiépített rendszer. Nagyon jó példa a franciaországi MEGO cég, aki a speciális hamutartók kihelyezésének segítségével begyűjti a cigarettázás hulladékát. Ezt tisztítás és fertőtlenítés után darabjaira szedik, a lebomló részeket komposztálják, a műanyag részekből pedig egyéb eszközök alapanyagai készülnek.”*

A Zéró Hulladék Blogspot tanácsait a következőképpen fogalmazta meg:

*„Amit tehát tehetnek a dohányosok:*

* *A cigarettacsikket SOHA ne dobd el, sem gyalogosként, sem pedig az autóból. Ez utóbbi már csak azért is rossz megoldás, mert az utánad guruló autóst kellemetlen meglepetésként érheti, ha a szélvédőjére pottyan a csikk.*
* *Bár Magyarországon az újrahasznosítás jelenleg nem megoldott, a lehető legjobb, ha a cigarettacsikket a szemetesbe dobod.*
* *Legyél a dohányzásban is tudatos! Ha a környéken nincs szemeteskuka, akkor vidd magaddal a csikket. Ez elsőre ijesztően hangzik (büdös?? előbb még a szádban volt...😏), de nem olyan nagy dolog egy darabka papírba vagy gyufásdobozba csomagolva magaddal vinni a legközelebbi kukáig.*
* *Esetleg fontolóra veheted a leszokást, mint megoldást. Hiszen a meg sem vásárolt termékből soha nem lesz szemét”*

A hagyományos cigaretták mellett léteznek az ún. hevített dohánytermékek. Ennek meghatározását Az Egészségügyi Szakmai Kollégium Tüdőgyógyászat Tagozat hevített dohánytermékekkel kapcsolatos állásfoglalása tartalmazza a legszakszerűbben:

*„A hevített dohánytermékek olyan dohánytermékek, amelyek a dohány hevítésekor vagy egy dohányt tartalmazó készülék aktiválásakor nikotint és mérgező vegyületeket tartalmazó aeroszolt termelnek. Az aeroszolt a felhasználók az eszközt szívva vagy szipkázva lélegzik be. Az eszköz által előállított pára, a függőséget okozó nikotin mellett adalékanyagokat és gyakran ízesítőket is**tartalmaz.*

*A hevített dohánytermékek működési elve a dohánylevelek égésénél alacsonyabb hőfokra való hevítésén alapul. A dohány hevítésére alapvetően kétféle módszert alkalmaznak. Az egyik szerint, az eszköz égő vége felmelegíti a beszívott levegőt, majd az hevíti a víz és glicerin keverékébe kinyert dohány összetevőket, és porlasztással aeroszol keletkezik. A másik technika szerint, egy cigarettánál kisebb méretű, propilén-glikolba mártott dohányrúd helyezhető egy henger alakú eszközbe, amelyben egy akkumulátor segítségével hevítődik a dohány.  A hevítés hőmérséklete általában 300-350°C alatt marad és a dohányfüstnél kevésbé összetett aeroszol képződik. Harmadik típusként, már léteznek úgynevezett hibrid készülékek, amelyek nikotintartalmú folyadékot és dohányt is tartalmaznak.”*

(Forrás: Országos Kórházi Főigazgatóság Szakterület: 59. Tüdőgyógyászat | Esemény dátuma: 2019.11.30. | Láthatóság: Külső Publikus részlet)

Ezeknek a termékeknek is van kiterjedése, sőt, itt az egész „elfogyasztott” zsugorcigaretta-utánzat megmarad, és hasonlóképpen károsítja a környezet. 2021 nyarán a havi eladott hevített dohány meghaladta a 144 milliót. Ez a szám mára a növekedési ütemet nézve havi 200 millió szál körül lehet hazánkban.

A cigaretta többféle méretben készül, de az átlagos méret: átmérője 7,62 mm (mint a töltények egy részének) a hossza cca. 93 mm = 708,66 mm2 = 0,00070866 m2.

Egy elszívott cigarettából nagyon durva becsléssel 25 mm a csikk = 7.62 x 25 = 190,5 mm2 = 0,0001905 m2.

Magyarországon 2021-ben havi átlagban 576,8 millió szálat „hagyományos” cigarettát értékesítettek. Ez havonta 109880,4 négyzetméternyi „csikkfedettséget” jelentene, ha valamennyi csikk a földön végezné. Összehasonlításként: két egymás közelében lévő, különálló, de folyosókkal összeépített budai üzletház összesített alapterülete valamivel több mint százezer négyzetméter, amelyből a kiadható terület meghaladja az 55 ezer négyzetmétert.

A havi cca. 200 millió hevített dohányszál mérete, mint már említettük, az elfogyasztás után nem csökken, szóval az átmérője 7,00 mm a hossza 45 mm = 315 mm2 = 0,000315 m2. Összességében a becsület vízszintes zsugor-cigaretta csikkvetület: 63.000 m2, azaz kicsivel több, mint egy átlagos bevásárlóközpont bruttó területe. Le kell szögeznünk, hogy teljesen önkényesen vettük összehasonlítási alapul a bevásárlóközpontokat, ráadásul azokban tilos is dohányterméket árusítani.

Amennyiben futballpályával akarnánk összehasonlítani, úgy célszerű a legátlagosabb pályafelületet venni, ami kb. 7.035 m2. Mint fentebb (rendkívül dilettáns módon) kiszámoltuk havi szinten 172.880,4 m2 felületű csikkszemét keletkezik. Ennek bizonyára alacsony hányada kerül közterületre, de valamennyi biztosan. Ha csak egy százaléka, akkor is 1.728,9 négyzetméter. Én ennek a rendkívül káros hulladéknak nem csak vízszintes vetülete, hanem térbeli kiterjedése is van, továbbá a súlya is jelentős lehet, bár ez utóbbi kiszámolását nem kíséreltük meg.

**Mindenképpen fontos, hogy az éves mérték megismeréséhez 12-vel meg kell szorozni a fenti számokat.**

Említésre méltó, hogy a fentiek mellett nagyságrendileg ugyanennyi cigaretta töltésére alkalmas vágott dohányt és cigarettapapírt is értékesítenek. A töltött, vagy sodort cigaretták csikkje nem mindig tartalmaz füstszűrőt. Ettől függetlenül az eldobott csikkjük ugyanúgy beszennyi a környezetet.

A szabálysértésekről, szabálysértési eljárásról és a szabálysértési nyilvántartási rendszerről szóló 2012. évi II. törvény ugyanis a következőket rendeli:

***„Köztisztasági szabálysértés:***

***196. §****(1) Aki*

*a) a közterületet, a közforgalom céljait szolgáló épületet vagy a közforgalmú közlekedési eszközt beszennyezi,*

*(…)*

*szabálysértést követ el.”*

A szabálysértés miatt alkalmazható büntetések:

Pénzbírság: legalacsonyabb összege ötezer forint, legmagasabb összege százötvenezer forint. A közterület-felügyelő, természeti és védett természeti területen a természetvédelmi őr, helyi jelentőségű védett természeti területen az önkormányzati természetvédelmi őr, továbbá az önkormányzat közigazgatási területéhez tartozó termőföldeken a mezőőr is szabhat ki helyszíni bírságot, amennyiben a helyszíni intézkedés során a szabálysértés elkövetését az eljárás alá vont személy elismeri. Összege ötezer forinttól ötvenezer forintig terjed, 6 hónapon belül elkövetett újabb szabálysértés esetén legfeljebb hetvenezer forint.

Amennyiben az eljárás alá vont nem fizeti meg a bírságot, azt a bíróság átváltoztathatja szabálysértési elzárásra, illetve közérdekű munkára a törvényben meghatározott feltételek fennállása esetén és mértékben.

A szabálysértés miatt alkalmazható intézkedések között szerepel a figyelmeztetés, amely csekély súlyú cselekmény esetén alkalmazható rosszallás, egyúttal a szabálysértési hatóság felhívja az eljárás alá vontat, hogy a jövőben tartózkodjon az elkövetéstől.

**Szabály tehát van, szankció kiszabható, amennyiben a hatóság emberei tudják azt alkalmazni.**

A célunk inkább a megelőzés, a felvilágosítás, és – lehetőség szerint – a környezeti ártalom csökkentése.

Kérem a Tisztelt Bizottságot, hogy az előterjesztést megtárgyalni és véleményezni szíveskedjék.

**Határozati javaslat**

1. A Településüzemeltetési, Környezetvédelmi és Közbiztonsági Bizottság Budapest Főváros II. Kerületi Önkormányzat Képviselő-testületének 24/2019. (XI.18.) önkormányzati rendelet 5. mellékletének 5.6. pontjában foglalt feladatkörében eljárva javasolja a Képviselő-testületnek, hogy kérje fel a polgármestert, hogy az Önkormányzat hivatalos felületein, valamint minden egyéb lehetséges módon tegyen közzé felhívást, a következő szöveggel:

*„Tisztelt Kerületi Lakótársaink!*

*Az utóbbi időben egyre több esetben tapasztaltuk, hogy a közterületen tartózkodó személyek a számukra feleslegessé váló dolgoktól (használt papírzsebkendő, rágógumi, cigarettacsikk, üveg és alumínium italos doboz stb.) úgy szabadulnak meg, hogy azokat nem hulladékgyűjtőbe helyezik, hanem eldobják.*

*Az is előfordul, hogy az ebtartók a házi kedvencük sétáltatása közben az eb ürülékét a közterületen hagyják, nem gondoskodnak annak felszedéséről.*

*A szabálysértésekről, a szabálysértési eljárásról és a szabálysértési nyilvántartási rendszerről szóló 2012. évi II. törvény (a továbbiakban: Szabstv.) 196. § (1) bekezdése szerint, aki:*

*a) a közterületet, a közforgalom céljait szolgáló épületet, vagy a közforgalmú közlekedési eszközt beszennyezi,*

*b) a felügyelete alatt lévő állat által az a) pontban megjelölt helyen okozott szennyezés megszüntetéséről nem gondoskodik,*

*s z a b á l y s é r t é s t követ el.*

*A Szabstv. 11. § (1) bekezdése szerint, a pénzbírság legalacsonyabb összege - e törvény eltérő rendelkezése hiányában - ötezer forint, legmagasabb összege százötvenezer forint.*

*A szabálysértési eljárás lefolytatása a Rendőrkapitányság hatáskörébe tartozik.*

*Kérjük a lakosságot, hogy közterületeink tisztaságának megóvása és a köztisztasági szabálysértés esetén kiszabható pénzbírság elkerülése érdekében a fentiekre figyelemmel járjanak el.”*

**Felelős**: TKKB

**Határidő**: a KT soron következő ülése

*A határozati javaslat elfogadása egyszerű többségű szavazati arányt igényel.*

2. A Településüzemeltetési, Környezetvédelmi és Közbiztonsági Bizottság Budapest Főváros II. Kerületi Önkormányzat Képviselő-testületének 24/2019. (XI.18.) önkormányzati rendelet 5. mellékletének 5.6. pontjában foglalt feladatkörében eljárva javasolja a Képviselő-testületnek, hogy kérje fel a polgármestert, hogy intézkedjen olyan felvilágosító, tájékoztató kommunikációs kampány indításáról, amelynek célja nyomatékosan felhívni a kerületi lakosok figyelmét a cigarettacsikk környezetre való veszélyességére, továbbá a polgármester keresse fel a kerületi dohányboltokat együttműködés előmozdítása céljából. Ezzel egyidejűleg próbáljon meg a csikkek újrahasznosításával foglalkozó szervezetet keresni, és előkészteni egy esetleges együttműködést.

**Felelős**: TKKB

**Határidő**: a KT soron következő ülése

*A határozati javaslat elfogadása egyszerű többségű szavazati arányt igényel.*

Budapest, 2022. augusztus 29.

**Őrsi Gergely**

**polgármester megbízásából eljárva**

**dr. Silye Tamás**

igazgató s.k.